পিছোচ্ছে ‘লাল সিং চাড্ডা’-র মুক্তি?

‘পুষ্পা’-র অভাবনীয় সাফল্যে বিপদের সিঁদুরে মেঘ দেখছেন আমির খান।প্রায় একই সঙ্গে মুক্তি পেয়েছিল অল্লু অর্জুনের দক্ষিণী ছবি পুষ্পা এবং কবীর খান পরিচালিত রণভীর সিং অভিনীত ‘৮৩’।যেখানে গোটা দেশের বক্সঅফিসে দাপিয়ে বেরিয়েছে পুষ্পা।সেখানে ডাহা ফেল বহু প্রতীক্ষিত ‘৮৩’।বিশেষজ্ঞরা বলছেন,’পুষ্পা’-র দাপটেই বক্সঅফিসে ভালো ফল করতে ব্যর্থ হয়েছে ‘৮৩’।বৈশাখী উপলক্ষে ১৪ এপ্রিল মুক্তি পাচ্ছে আমির খানের ছবি ‘লাল সিং চাড্ডা’।একইদিনে মুক্তি পাবে যশ-সঞ্জয় দত্ত অভিনীত ‘কেজিএফ চ্যাপ্টার ২’ ও।দুটি ছবি নিয়েই দর্শকদের বহুদিন থেকেই আগ্রহ রয়েছে।কিন্তু ‘৮৩’-র মতো দুর্দান্ত ছবির ব্যর্থতা নিয়ে দারুণ চিন্তিত ‘লাল সিং চাড্ডা’ আমির খান এবং পরিচালক অদ্বৈত চন্দন।‘কেজিএফ ২’-এর জন্য ‘লাল সিং চাড্ডা’-র কোনরকম ক্ষতি স্বীকার করতে রাজি নন প্রযোজক আমির খান।কোনরকম ঝুঁকি নিতে চাইছেন না পরিচালকও।

শোনা যাচ্ছে ফের পিছোতে পারে ‘লাল সিং চাড্ডা’-র মুক্তি।শোনা যাচ্ছে আমির-অদ্বৈত পরিকল্পনা করছেন দিওয়ালিতে ছবি রিলিজ করার।তবে সেখানেও রয়েছে অন্য গেরো।দিওয়ালিতেই মুক্তি পেতে পারে শাহরুখ খানের ছবি ‘পাঠান’।তেমনটা হলে দিওয়ালির বক্সঅফিসে হতে চলেছে খান ভার্সেস খান।

অবশ্য করোনাকালে দুটি বিগবাজেট ছবির সংঘর্ষে রাজি হবেন না দুই সুপারস্টার,এমনটা কিন্তু বলাই বাহুল্য।তবে কি আরও পিছোতে পারে ‘লাল সিং চাড্ডা’-র মুক্তি।নাকি পিছোবে পাঠান-এর মুক্তি? গোটা বিষয়টাই এখনও ধোঁয়াশার মধ্যে রয়েছে।আপাতত ছবি নিয়ে আমির খানের সিদ্ধান্তের দিকেই তাকিয়ে রয়েছে বলিপাড়া।