বক্সঅফিসে হিট ‘৮৩’

দীর্ঘ প্রতীক্ষার অবসান ঘটিয়ে শুক্রবারই মুক্তি পেয়েছে কবীর খান পরিচালিত ছবি ‘৮৩’।রূপোলি পর্দায় ১৯৮৩র বিশ্বকাপ জয়ের গল্প দেখে যে দেশের আট থেকে আশি দারুণ খুশি তা বলার অপেক্ষা রাখে না।ছবি নিয়ে দর্শকদের কতটা আগ্রহ রয়েছে সেটা কিন্তু ছবির শুক্রবারের বক্সঅফিস কালেকশনেই বেশ স্পষ্ট হয়ে গিয়েছে।মুক্তির প্রথম দিনেই ১৪.৫কোটি টাকা রোজগার করল রণভীর সিং অভিনীত ‘৮৩’।এবং ছবির বেশিরভাগ রোজগারটাই হয়েছে মাল্টিপ্লেক্স থেকে।ছবি যে দর্শক-সমালোচকদের দারুণ পছন্দ হয়েছে সেটা সোশ্যাল সাইটে চোখ রাখলেই বেশ বোঝা যাচ্ছে।সকলেই বলছেন বলিউডে ক্রিকেট নিয়ে এর আগে ছবি অনেক হয়েছে, তবে ‘৮৩’ সব ছবির থেকে একেবারেই অন্য ঘরনার।

এর সব ক্রেডিট পরিচালক কবীর খানকেই দিচ্ছেন। কারণ,পরিচালক বড়পর্দায় যে মুন্সিয়ানায় ৮৩র বিশ্বকাপ জয়ের গল্প বলেছেন তা এককথায় অনবদ্য।তবে প্রথম দিনের হিসেবে অক্ষয় কুমারের ‘সূর্যবংশী’র থেকে রোজগারে একটু হলেও পিছিয়ে রয়েছে রণভীরের ‘৮৩’।অবশ্য এই নিয়ে মোটেও চিন্তিত নন নির্মাতারা।

বক্সঅফিসে নিশ্চিত ভালো ফল করবে ‘৮৩’,এমনটাই আশা তাঁদের।শনিবার এবং রবিবার দুটো দিনই গোটা দেশ ছুটির মেজাজে থাকবে। সিনেপ্রেমীরা ‘৮৩’ দেখতে ভীড় জমাবেন সিনেমাহল ও মাল্টিপ্লেক্সে।এমনটাই বলছেন তাঁরা।ফার্স্ট উইকেন্ডে কত রোজগার করে ‘৮৩’,এখন সেটাই দেখার।